**OHÜ**

**Filmpályázat 2014**

Az OHÜ Országos Hulladékgazdálkodási Ügynökség Nonprofit Kft. idén is meghirdeti filmpályázatát. Szervezetünk célja, hogy a hulladékkal kapcsolatos környezetvédelmi és társadalmi problémákat közelebb hozzuk az emberekhez.

Ehhez azonban a mi erőfeszítéseink nem elegendőek, nekünk „**Egyedül nem megy!”** Csatlakozz hozzánk, és segíts elmondani üzenetünket, hogy minél többen felismerjék szerepüket környezetünk megóvásában, és tegyenek is ennek érdekében.

**Pályázni két kategóriában lehet**

* **LOL – Sírva nevettess!**
* **OMG – Ezdedurva!**

Eredeti, kreatív alkotásokat várunk, melyek a közönség soraiban rekeszizomrángást vagy szemelkerekedést okoznak, lényeg, hogy legyen újszerű, lendületes és elsősorban a fiataloknak szóljon. A film bármilyen hulladékkal kapcsolatos témát feldolgozhat az illegális lerakástól kezdve a szemetelésen át a hulladék megelőzéséig, újrafelhasználásáig.

**Díjak**

Mindkét kategóriában díjazzuk az első három helyezettet, illetve a zsűri különdíjat is odaítél.

1. helyezett: 500.000 Ft értékű vásárlási utalvány
2. helyezett: 250.000 Ft értékű vásárlási utalvány
3. helyezett: 100.000 Ft értékű vásárlási utalvány

Különdíj: 50.000 Ft értékű vásárlási utalvány

**Nevezési feltételek**

* A pályázatra elsősorban fiatal\* filmesek alkotásait várjuk.
* Az alkotás fiataloknak szóljon!
* Legfeljebb 2 perc hosszúságú, minimum 720p felbontású legyen!
* Minden benne szereplő kép és hang jogtiszta legyen!
* Az alkotás közvetítse a pályázat hívószavát:

„Egyedül nem megy!”

* A film végén szerepeljen az „OHÜ Filmpályázat 2014” szöveg!
* Az alkotások bármilyen nagyméretű fájlküldő segítségével beküldhetők (pl. WeTransfer, MyAirBridge).
* A pályázatok tartalma:
* lejátszható formátumú filmfájl
* kitöltött pályázati adatlap
* A pályázatokat a filmpalyazat@ohukft.hu e-mail címre várjuk!
* Határidő: 2014. december 1.

\*Nálunk fiatalnak számít mindenki, aki annak érzi magát. ☺

**Értékelés**

A benyújtott filmek előzsűrizésen vesznek részt. Az innen a döntőbe továbbjutó 8-8 legjobb alkotás nyilvános vetítés keretében kerül bemutatásra, melyen a zsűri személyre szólóan külön-külön értékeli az alkotásokat.

Ha biztosan be akarsz jutni a zsűri elé, küldd el nekünk mielőbb a munkádat „*film címe* – OHÜ Filmpályázat 2014” címmel, és mi feltöltjük a youtube-ra. A pályázati határidőig kategóriától függetlenül a legnagyobb nézettséget elérő videó automatikusan bekerül a döntőbe.

**További infók**

Ha nem akarsz lemaradni a pályázatunkkal kapcsolatos további hírekről lájkold a Szelektalok.hu-t a Facebook-on. Ha kérdésed van, írd meg a filmpalyazat@ohukft.hu e-mail címre, és válaszolunk.

**Apróbetűs rész**

A rövidfilmverseny nevezői jelentkezésükkel hozzájárulnak ahhoz, hogy a szervező (OHÜ) a pályázók által beküldött filmeket szabadon felhasználhassa az alábbiak szerint:

* az OHÜ korlátozás nélkül jogosult a benyújtott pályamű egyéni és a világon bárhol történő levetítésére, tartalmának használatára bármilyen nyelven és média csatornán, továbbá arra, hogy a pályamű hozzáférését harmadik fél számára lehetővé tegye a saját webfelületein illetve egyéb médiumokban és webfelületeken.
* az OHÜ jogosult a filmeket és annak részleteit anyagi ellenszolgáltatás nélkül, bármilyen megkötés nélkül szabadon felhasználni a pályázó nevének feltüntetése mellett. A felhasználási jog nem kizárólagos, de korlátlan időre szól.
* tekintettel a pályázati eljárás nonprofit jellegére a jelentkezők nem támaszthatnak igényt díjra vagy egyéb anyagi javakra a szervezőtől a szerzői jogokkal kapcsolatban.
* az OHÜ a filmeket nyereségszerzés céljából nem használhatja fel.
* az OHÜ köteles megőrizni a pályázónak a mű integritásához való jogát, azaz az OHÜ a filmekben semmilyen lényeges változtatást nem tehet a film készítőjének engedélye nélkül,
* amennyiben a filmeket az OHÜ levetíti, a vetítés során a kötelessége megjelölni a film címét, illetve a producer és a filmkészítők neveit.
* az OHÜ részére biztosított felhasználási jog nem kizárólagos, a pályázók a beadott pályaműveiket korlátozás nélkül vetíthetik, más versenyekre benevezhetik jelen verseny mellett.
* pályázók vállalják, hogy csak olyan pályaművet nyújtanak be, melyen harmadik személynek nem áll fenn olyan joga, ami a pályaművek felhasználását akadályozná vagy gátolná. Az OHÜ a filmkészítők által elkövetett esetleges szerzői jogsértésért nem tehető felelőssé, az OHÜ a szerzői jogok tekintetében a beérkezett pályaműveket nem vizsgálja. Az OHÜ fenntartja a jogot, hogy amennyiben etikai vagy jogi aggályok merülnek fel a szerzői jogokat illetően, illetve a honlapon leadott szavazások során, a versenyzőt a versenyből kizárhatja.